
     AVIZ

asupra propunerii legislative privind modificarea 

şi  completarea Legii Arhivelor Naţionale nr.16/1996



În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea Legii Arhivelor Naţionale nr.16/1996, trimisă cu adresa nr. Pl-x 155 din 19 martie 2007, înregistrată sub nr. 31/292 din  19 martie 2007.
Potrivit prevederilor art. 73  pct.3 lit.(h) şi art. 75 din Constituţia României, republicată, şi ale art.92 alin. (9) pct.2 , din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 12 martie 2007.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 martie 2007.

            Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 3266 din 26 octombrie 2006, prin care nu susţine adoptarea propunerii legislative şi avizul favorabil al Consiliului Legislativ trimis cu adresa   nr. 1330 din 7 octombrie 2006. Cu prilejul dezbaterilor s-a constatat că iniţiativa supusă dezbaterii vizează elaborarea unui proces complex de sortare a unor documente, fapt ce se poate realiza numai prin punerea la punct a unui întreg sistem, care presupune alocarea unor resurse corespunzătoare (oameni, infrastructură, fonduri financiare), stabilirea unor termene, etc.. Totodată, efectuarea în bune condiţii a selecţionării documentelor este determinată de pregătirea şi experienţa celor care efectuează selecţia, modul de constituire a dosarelor, calitatea inventarelor şi a nomenclatoarelor. Pe cale de consecinţă, iniţiatorul propunerii neprecizând sursele financiare necesare acordării sprijinului financiar propus, încălcă dispoziţia art. 138 alin. (5) din Constituţia României , care prevede că “ nici o cheltuială bugetară nu poate fi aprobată fără stabilirea sursei de finanţare”.

În urma dezbaterilor, cu unanimitate de voturi, s-a hotărât avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor organice.

               PREŞEDINTE,
SECRETAR,

    Sergiu ANDON                                        George BĂEŞU
        Consilier

